На основу члана 32. тачка 6. Закона о локалној самоуправи („Службени гласник Републике Србије“ бр.129/07), члана 41. став 1. тачка 7. Статута општине Медвеђа („Службени гласник града Лесковца“ број 18/2008 и 38/12) и члана 10. став 1. тачка 1. Уредбе о условима прибављања и отуђења непокретности непосредном погодбом, давања у закуп ствари у јавној својини и поступцима јавног надметања и прикупљања писмених понуда („Службени гласник РС“ бр. 24/2012, 48/2015 и 99/2015) Скупштина општине Медвеђа на седници одржаној 22. августа 2017. године, донела јe

**ОДЛУКУ**

**О ОБЕЗБЕЂИВАЊУ ПРОСТОРИЈА ЗА РАД ПОЛИТИЧКИХ СТРАНАКА, КОАЛИЦИЈА СТРАНАКА И ГРУПА ГРАЂАНА У СКУПШТИНИ ОПШТИНЕ МЕДВЕЂА**

**Члан 1.**

Одлуком о обезбеђивању просторија за рад политичких странака, коалиција странака и група грађана у Скупштини општине Медвеђа (у даљем тексту: Одлука) уређују се критеријуми, начин и поступак обезбеђења просторија за рад политичких странака, коалиција странака или група грађана чији су одборници добили мандате у Скупштини општине Медвеђа, односно чији народни посланици из Медвеђе имају мандате у Народној Скупштини Републике Србије.

**Члан 2.**

Право на обезбеђење просторија за рад има политичка странка, коалиција странака или група грађана чији су одборници добили мандате у Скупштини општине Медвеђа, односно чији народни посланици из Медвеђе имају мандате у Народној Скупштини Републике Србије (у даљем тексту: политички субјект).

Просторије за рад политичког субјекта обезбеђује општина Медвеђа, у зависности од расположивог пословног простора у објекту зв. „Комитет“ у Медвеђи, улица Јабланичка број 34, уписан на кат. парцели број 206/1 КО Медвеђа по листи непокретности број 41.

Политички субјект право из става 1. остварује док испуњава услове у складу са одредбама ове Одлуке.

**Члан 3.**

Политички субјект која остварује право из члана 2. ове Одлуке, подноси захтев Општинском већу општине Медвеђа.

Поступак спроводи Комисија за давање у закуп пословног простора, у складу са Одлуком о давању у закуп пословног простора и Уредбом о условима прибављања и отуђења непокретности непосредном погодбом, давања у закуп ствари у јавној својини и поступцима јавног надметања и прикупљања писмених понуда.

Комисија у поступку обавезно прибавља акт секретара Скупштине општине Медвеђа којим се утврђује да ли политички субјект испуњава услове из члана 2. став 1. ове Одлуке.

**Члан 4.**

Одлуку о додељивању простора за рад политичком субјекту, доноси Општинско веће, на образложени предлог Комисије за давање у закуп пословног простора.

Приоритет у обезбеђивању простора утврђују се према броју одборника, односно броју народних посланика из Медвеђе.

Одлука из става 1. овог члана обавезно садржи:

- назив политичког субјекта,

- ближе дефинисање пословног простора (адреса, величина, степен опремљености и слично),

- обавезу закључења уговора о међусобним правима и обавезама, у року од 15 дана од дана ступања на снагу одлуке из става 1. овог члана.

Општинско веће доноси одлуку и о престанку права на обезбеђење простора за рад, на предлог Комисије и на основу акта секретара Скупштине општине Медвеђа којим се утврђује да политички субјект не испуњава услове из члана 2. став 1. ове Одлуке.

**Члан 5.**

Политички субјект коме се обезбеди простор за рад, обавезан је да на име накнаде за коришћење пословног простора плаћа месечну закупнину у висини од 5% од висине закупнине по м2 утврђене важећом Одлуком о утврђивању закупнине, накнаде за коришћење пословног простора на коме је носилац права располагања и коришћења општина Медвеђа, за зону у којој се пословни простор налази и то најкасније до 5. у месецу за текући месец.

Политички субјект коме се обезбеди простор за рад, обавезан је да сноси све трошкове за извршене комуналне услуге (електрична енергија, ПТТ, грејање, вода и др.) по достављеним рачунима од стране надлежних органа, као и све трошкове текућег и другог одржавања простора који им је дат на коришћење.

Политички субјект коме се обезбеди простор за рад не може без сагласности општине Медвеђа да врши адаптацију простора који му је дат на коришћење.

Политички субјект коме се обезбеди простор за рад не може простор који му је додељен дати у подзакуп.

**Члан 6.**

Политички субјект из члана 4. ове Одлуке ће са носиоцем права коришћења, односно права својине над пословним простором закључити уговор о регулисању међусобних права и обавеза.

**Члан 7.**

На све што није регулисано овом Одлуком у вези остваривања права политичких субјеката на обезбеђење просторија за рад примењују се одредбе Закона о јавној својини, Уредбе о условима прибављања и отуђења непокретности непосредном погодбом, давања у закуп ствари у јавној својини и поступцима јавног надметања и прикупљања писмених понуда и Одлуке о давању у закуп пословног простора.

**Члан 8.**

На пословни простор у објекту из члана 2. став 2. који не буде расподељен у складу са одредбама ове Одлуке, примењују се одредбе Закона о јавној својини, Уредбе о условима прибављања и отуђења непокретности непосредном погодбом, давања у закуп ствари у јавној својини и поступцима јавног надметања и прикупљања писмених понуда и Одлуке о давању у закуп пословног простора.

**Члан 9.**

Ова Одлука ступа на снагу осмог дана од дана објављивања у "Службеном гласнику града Лесковца".

 СКУПШТИНА ОПШТИНЕ МЕДВЕЂА

Број:06-32/2017-I/4 од 22. августа 2017.године

П Р Е Д С Е Д Н И К,

Милисав Милетић, дипл.ек.